Бырхьэмым хегъащIэ
Мы махуэхэм Таджикистаным и къалащхьэ Душанбе щекIуэкIащ зэзауэ зэхэтхэм и АСВ-55 лигэм и дунейпсо зэхьэзэхуэ. Абы хэтащ Къэбэрдей-Балъкъэрым щыщ Бырхьэм Мухьэмэд.
Зэхьэзэхуэ махуэм и зэIущIэ нэхъыщхьэу къалъытэм «Рамзан» спорт клубым и гъэсэн ди лъэпкъэгъум къыщыпэщIэтащ Алтай крайм и лIыкIуэ, иджыри къэс зэи къыхамыгъэщIа, Давлатмуродов «Волкодав»-Шараф. ЗэпэщIэтыныгъэм и пэщIэдзэм тепщэныгъэр зыми яубыдыфакъым. АрщхьэкIэ етIуанэ Iыхьэм хухаха зэманым и ныкъуэм нэблэгъауэ Бырхьэмым хьэрхуэрэгъум и Iэблэр зэщIиубыдэ- ри, иIуэнтIащ икIи узыр зыхуэмышэча «Волкодав» зитын хуей хъуащ.
ЗэIущIэм зэрыщытекIуам щхьэкIэ АСВ лигэм и къызэгъэпэщакIуэ Хасиев Майрбэч къыбгъэдэкIыу Бырхьэмым тыгъэ къыхуащIащ доллар мини 10.
